Polisieman tydens rooftog doodgeskietDie winkel waar die beampte geskiet is. Foto: Crime Lookout / Facebook ŉ Polisiebeampte wat nie aan diens was nie, is Maandagaand tydens ŉ rooftog by ŉ supermark in Kempton Park aan die Oos-Rand doodgeskiet. Kapt. Doniah Mothutsane, ŉ Gautengse polisiewoordvoerder, het Dinsdag gesê drie gewapende mans het omstreeks 18:30 op die supermark in Pretoriusstraat toegeslaan en die klante aangehou. “Die 48-jarige adjudant offisier, wat by die Tembisa-polisiestasie gestasioneer was, is tydens die aanval twee keer in die maag en twee keer in die bobeen geskiet,” het Mothutsane gesê. Die aanvallers het gevlug met R5 000, 30 bokse sigarette en lugtydkoepons. Niemand is nog in verband met die voorval in hegtenis geneem nie.